La Generalitat de Catalunya té competències exclusives en matèria de defensa dels consumidors i dels usuaris, de conformitat amb l.article 12.1.5 de l'Estatut d.Autonomia.
El Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya i el Decret legislatiu 4/2003, de 4 de novembre, pel qual s'aprova el Text refós de la Llei de l'organització comarcal de Catalunya regulen la delegació de competències als ens locals i n'estableixen el procediment i els mecanismes adequats.
De conformitat amb aquesta normativa, l'Acord del Govern de data 2 d'abril de 2002 va aprovar la delegació de competències en matèria de resolució de conflictes de consum, tasques inspectores i campanyes de control a diversos consells comarcals i al Consell General d'Aran, delegació que va ser renovada mitjançant l'Acord de Govern de 23 de juny de 2003 i la signatura del Conveni corresponent a l' exercici 2004.
La Llei 16/1990, de 13 de juliol, sobre el règim especial de la Vall d'Aran, permet a la Generalitat de Catalunya cedir al Consell General d'Aran les seves competències, d'acord amb el que estableix el Títol 4 de la pròpia llei.
Atès que el Ple de la Comissió de Govern Generalitat- Consell General d'Aran, en data 8 de març de 2005, ha adoptat un acord sobre el traspàs de competències en matèria de consum, de conformitat amb el procediment que preveu el Decret 275/1991, d'11 de desembre, pel qual es despleguen la composició, l'organització i el funcionament de l'esmentada Comissió, modificat pel Decret 70/2000, de 8 de febrer i pel Decret 217/2004, de 2 de març.
A proposta dels consellers de Governació i Administracions Públiques i de Comerç, Turisme i Consum, i d'acord amb el Govern,
Aprovar l'acord de transferència de competències de la Generalitat de Catalunya al Consell General d'Aran en matèria de consum, adoptat pel Ple de la Comissió Govern de la Generalitat-Consell General d'Aran, en la sessió de 8 de març de 2005, que figura com a annex d'aquest Decret.
Disposicions finals.1 Es faculta el conseller de Comerç, Turisme i Consum per al desplegament i l'execució d'aquest Decret..2 Aquest Decret entra en vigor l'endemà de la seva publicació en el Diari Oficial de la Generalitat de Catalunya.
Conseller de Comerç, Turisme i Consum
Acord de la Comissió de Govern de la Generalitat-Consell General d'Aran, de 8 de març de 2005 de transferència de competències de la Generalitat de Catalunya al Consell General d'Aran en matèria de consum..1 Competències objecte de traspàs
Es transfereixen al Consell General d'Aran les competències en les matèries següents:
a) L'atenció al consumidor a través d'una oficina oberta al públic a la seu del Consell General.
b) La tramitació de les reclamacions presentades i de les mediacions que se'n derivin.
c) L'exercici de la secretaria de tribunals arbitrals quan es constitueixin a la seu del Consell General.
d) La realització de tasques inspectores, si s'escau, i de les diligències prèvies que es derivin de la presentació d'una denúncia.
e) El desplegament a la comarca de les campanyes d'inspecció i de control sistemàtic programades periòdicament pel Departament de Comerç, Turisme i Consum, d'acord amb els protocols que s'acordin.
f) La realització de la presa de mostres i les anàlisis necessàries de productes i béns, si s'escau, quan es produeixi una denúncia o quan així s'indiqui, per aquells productes assenyalats en els protocols de les campanyes i del control sistemàtic acordades.
g) L'atenció a les alertes referents a productes perillosos que li siguin adreçades des del Departament de Comerç, Turisme i Consum.
h) La preparació, quan convingui, de sessions d'informació, de formació i d'educació sobre temes relacionats amb consum amb ajuntaments, associacions de consumidors, gremis, associacions o federacions de comerciants o empreses prestadores de serveis i centres educatius de la comarca.
i) El foment de la mediació i l'arbitratge com a vies de resolució de conflictes en matèria de consum i foment de l'adhesió d'empreses i entitats a la Junta Arbitral de Consum de Catalunya..2 Mitjans econòmics
Per al finançament de les competències traspassades, es transfereix al Consell General d'Aran una dotació econòmica de 45.900 euros per a l'exercici econòmic del 2005.
En el cas d'actuacions de caràcter extraordinari, podran ser objecte de revisió les despeses que originin les preses de mostres i les anàlisis.
Per als anys següents, l'import es calcularà i es transferirà d'acord amb el que estableix la clàusula segona de l'Acord signat entre el Departament d'Economia i Finances i el Consell General d'Aran en data 13 de novembre de 2002..3 Coordinació
Com a complement d'aquesta transferència, i per tal de possibilitar l'efectiva i necessària coordinació de les competències transferides amb les de la resta del territori de Catalunya, se signarà un conveni de col·laboració.